《纺车行》
清代·桂超万

江南多木棉，轻暖胜齐纨。慈母勤夜纺，孤镫悬阑干。

皑皑洁白华，照见冰雪肝。线断使复续，车毁使复完。

车影似明月，一轮何团团。月轮四更落，车轮仍盘桓。

线影如银河，九折回波澜。波澜无已时，得成布一端。

裁布制儿衣，卖布供儿餐。儿食日二簋，母食日一箪。

儿身著新袄，母身芦衣残。时纺时课读，画荻呼儿看。

计偕儿北行，拜别具儒冠。门外牵儿裾，十指尽成瘢。

不畏操作苦，翻畏关山难。母心如飞毂，母手如转丸。

病亟床蓐冷，还虑儿身单。命取车上线，缝衣寄长安。

衣线长在身，缝者骨已寒。仿佛梦魂中，轧轧声未阑。

秋林听络纬，飞鸣犹悲酸。酸风吹泪雨，此泪何时乾。

作者简介：（1784—1863）清安徽贵池人，字丹盟。道光十二年进士，知江苏阳湖。同治初官至福建按察使。卒于官。有《惇裕堂古文》、《宦游纪略》、《养浩斋诗稿》。